b'\n_START_ARTICLE_\nPaul Adrien Maurice Dirac\n_START_SECTION_\nBiografia\n_START_PARAGRAPH_\nNascut el 8 d\'agost del 1902 a la ciutat anglesa de Bristol, fill d\'un immigrant su\xc3\xads, del qual conserv\xc3\xa0 la seva nacionalitat fins al 1919. El seu pare, Charles Adrien Ladislas Dirac, era un immigrant de Saint-Maurice, Su\xc3\xafssa, que treballava a Bristol com a professor de franc\xc3\xa8s. Sa mare, Florence Hannah Dirac (nom de soltera Holten), nascuda a Cornwall, Anglaterra, treballava com a bibliotec\xc3\xa0ria a la Bristol Central Library. Paul tenia una germana m\xc3\xa9s jove, B\xc3\xa9atrice Isabelle Marguerite, i un germ\xc3\xa0 m\xc3\xa9s gran, Reginald Charles F\xc3\xa9lix, que se su\xc3\xafcid\xc3\xa0 el mes de mar\xc3\xa7 del 1925. Dirac recordava: "Els meus pares van patir terriblement. No sabia que se l\'estimessin tant [...] Mai havia pensat que se suposava que els pares estimaven llurs fills, per\xc3\xb2 a partir d\'aleshores ho vaig saber."_NEWLINE_Va estudiar a la Bishop Primary School i el Merchant Venturers Technical College, una instituci\xc3\xb3 de la Universitat de Bristol, que emfasitzava les ci\xc3\xa8ncies modernes, una cosa inusual a l\'\xc3\xa8poca, i a la qual Dirac estaria sempre agra\xc3\xaft. _NEWLINE_Graduat en enginyeria el\xc3\xa8ctrica a la Universitat de Bristol l\'any 1921. Despr\xc3\xa9s de treballar poc de temps com a enginyer, Dirac va decantar la seva vocaci\xc3\xb3 vers les matem\xc3\xa0tiques. Va completar la llicenciatura de matem\xc3\xa0tiques a Bristol el 1923, complementant la seva formaci\xc3\xb3 a la Universitat de Cambridge, on posteriorment desenvoluparia la major part de la seva carrera professional.\n_START_SECTION_\nRecerca cient\xc3\xadfica\n_START_PARAGRAPH_\nEs va interessar per la teoria de la relativitat i la f\xc3\xadsica qu\xc3\xa0ntica, aleshores en els seus or\xc3\xadgens, tot treballant sota la supervisi\xc3\xb3 de Ralph Fowler. _NEWLINE_El 1926, va desenvolupar una versi\xc3\xb3 de la mec\xc3\xa0nica qu\xc3\xa0ntica que unia els treballs previs de Werner Heisenberg i d\'Erwin Schr\xc3\xb6dinger en un \xc3\xbanic model matem\xc3\xa0tic que associa quantitats mesurables amb operadors que actuen en un espai vectorial de Hilbert i descriu l\'estat f\xc3\xadsic del sistema._NEWLINE_L\'any 1928, treballant en els spins no relativistes de Wolfgang Ernst Pauli, va trobar la que fou m\xc3\xa9s tard anomenada equaci\xc3\xb3 de Dirac, una equaci\xc3\xb3 relativista que descriu el comportament de l\'electr\xc3\xb3. Aquest treball va permetre a Dirac predir l\'exist\xc3\xa8ncia del positr\xc3\xb3, l\'antipart\xc3\xadcula de l\'electr\xc3\xb3, que va interpretar per formular el mar de Dirac. El positr\xc3\xb3 va ser observat per primera vegada per Carl David Anderson el 1932._NEWLINE_El seu llibre El principi de la mec\xc3\xa0nica qu\xc3\xa0ntica, publicat el 1930, esdevingu\xc3\xa9 un dels llibres de text m\xc3\xa9s populars i \xc3\xa9s utilitzat encara avui en dia. Va introduir la notaci\xc3\xb3 de Bra-ket i la funci\xc3\xb3 delta de Dirac. _NEWLINE_El 1931, va demostrar que l\'exist\xc3\xa8ncia d\'un \xc3\xbanic monopol magn\xc3\xa8tic a l\'univers seria suficient per a explicar la quantificaci\xc3\xb3 de la c\xc3\xa0rrega el\xc3\xa8ctrica. Aquesta proposta fou molt ben rebuda, per\xc3\xb2 fins a la data hom no ha trobat cap prova convincent de l\'exist\xc3\xa8ncia del monopol. _NEWLINE_Paul Dirac va compartir l\'any 1933 el Premi Nobel de F\xc3\xadsica amb Erwin Schr\xc3\xb6dinger "pel descobriment de noves teories at\xc3\xb2miques productives". _NEWLINE_Dirac va obtenir la c\xc3\xa0tedra lucasiana de matem\xc3\xa0tiques de la Universitat de Cambridge, on va exercir com a professor del 1932 al 1969. Dirac va passar els \xc3\xbaltims anys de la seva vida als Estats Units, treballant a la Universitat de Miami i a la Universitat Estatal de Florida. Va morir el 20 d\'octubre del 1984 a la ciutat nord-americana de Tallahassee.\n_START_SECTION_\nIdeologia\n_START_PARAGRAPH_\nDirac fou un ateu reconegut. Despr\xc3\xa9s de parlar amb ell, Wolfgang Ernst Pauli va dir en les seves cr\xc3\xb2niques: "Si entenc correctament Dirac, ell diu: no hi ha D\xc3\xa9u, i Dirac \xc3\xa9s el seu profeta". _NEWLINE_Dirac fou conegut entre els seus col\xc2\xb7legues per la seva naturalesa precisa i taciturna. Quan Niels Bohr es queixava que no sabia com acabar una determinada frase en un article cient\xc3\xadfic, Dirac li va replicar: A mi em van ensenyar a l\'escola que mai s\'ha de comen\xc3\xa7ar una frase sense saber-ne el final. Quan va visitar la Uni\xc3\xb3 Sovi\xc3\xa8tica, va ser convidat a una confer\xc3\xa8ncia que versava sobre la filosofia de la f\xc3\xadsica. Ell, simplement, es va posar dempeus i va escriure a la pissarra: "Les lleis f\xc3\xadsiques han de tenir la simplicitat i bellesa de les matem\xc3\xa0tiques". _NEWLINE_Quan en una ocasi\xc3\xb3 li van preguntar sobre poesia, va contestar: en ci\xc3\xa8ncia hom intenta dir de manera que tothom pugui entendre alguna cosa que ning\xc3\xba abans no sabia, en poesia passa exactament el contrari. _NEWLINE_Dirac fou tamb\xc3\xa9 reconegut per la seva mod\xc3\xa8stia. Va anomenar l\'equaci\xc3\xb3 de l\'evoluci\xc3\xb3 temporal d\'un operador mecanicoqu\xc3\xa0ntic l\'equaci\xc3\xb3 de moviment de Heisenberg, quan va ser ell el primer a escriure-la. Per a referir-se a l\'estad\xc3\xadstica de Fermi-Dirac sempre va insistir a dir estad\xc3\xadstica de Fermi.\n_START_SECTION_\nReconeixements\n_START_PARAGRAPH_\nEn honor seu s\'anomen\xc3\xa0 l\'asteroide (5997) Dirac descobert l\'1 d\'octubre de 1983 per Anton\xc3\xadn Mrkos.'